Jagvereniging gaan met minister vergader oor verbod op jagfoto’sArgieffoto: Pixabay.com Die Namibiese professionele jagtersvereniging (Napha) het Vrydag gesê hy sal met dié land se minister van omgewingsake en toerisme vergader rakende ŉ voorgenome regulasie om die plasing van jagfoto’s op sosialemediaplatforms te verbied. Danene van der Westhuyzen, president van Napha, het by navraag van Maroela Media gesê die vereniging steun die minister se pogings om trofeejag in Namibië te beskerm, maar vind dit betreurenswaardig dat die kwessie nie eers met Napha bespreek is voordat die aankondiging in die verband gemaak is nie. Maroela Media het vroeër berig Pohamba Shifeta, die Namibiese minister van omgewingsake en toerisme, het Maandag by die bekendstelling van die hersiene nasionale beleid oor konflikbestuur tussen mense en wild gesê die departement is besig om Namibië se natuurbewaringsordonnansie te wysig om die plasing van foto’s van dooie wild op sosiale media te verbied. Shifeta het gesê dié regulasie sal van toepassing wees op almal, selfs jagters wat diere met wettige jagpermitte skiet. Volgens die minister skep die plasing van jagfoto’s op sosiale media “ŉ wanvoorstelling” van die jagbedryf in Namibië en is dit “nie moreel korrek om sulke foto’s te publiseer nie”. Napha het gesê hy ondersteun Shifeta se besluit om die plasing van trofeejagte in Namibië op sosiale media te verhoed. Volgens Van der Westhuyzen is die vereniging bewus daarvan dat daar baie jagters en jaguitrusters is wat voldoen aan die vereistes van verantwoordelike bemarking, maar daar is steeds individue wat nie voldoen aan die oproep “vir die sinnevolle gebruik van foto’s van trofees wat gejag is nie”. “Hierdie feit, tesame met onlangse herries oor konflik tussen mens en wild en baie geraas op sosiale media [oor jag] sonder geldige feite en inligting, het die minister met geen ander keuse gelaat nie as om op te tree,” sê sy. Van der Westhuyzen het beklemtoon dat Namibië nie teenstand teen die jagbedryf kan bekostig nie, omdat die land afhanklik is van verantwoordelike jag vir die voortgesette bewaring van die wild en natuurlewe. “Napha het oor die jare verskeie kere ons lede gewaarsku oor onsensitiewe bemarking op sosiale media en die internet wat kan lei tot uitbarsting deur diereregtegroepe wat oor die algemeen teen jag gekant is. Ons glo ons lede het voldoen aan hierdie versoek,” het sy gesê. Sy sê die departement van omgewingsake wou al in 2017 jagpermitvoorwaardes verander om die bemarking van trofeejagte op die internet te verbied. Napha het destyds die departement bewus gemaak van die feit dat bemarking noodsaaklik is vir jagters en jagondernemings en dat die departement nie enige maatskappy moet verhinder om sy dienste, verblyf en ervaring van kliënte te adverteer nie. “Napha het gister weer eens met die departement kontak gemaak en die departement het aangedui hy is gewillig om die saak te bespreek en duidelikheid oor die kwessie te gee. Napha sal voortdurend met die departement in gesprek wees om te versoek dat die verantwoordelike advertering van ondernemings soos dit tans deur webtuistes, sosiale media en brosjures gedoen word toegelaat word, terwyl daar terselfdertyd voortgegaan word om die kwotas en permitte op die beperking van advertensies van spesifieke trofeediere te bepaal.” Van der Westhuyzen het bygevoeg Napha ondersteun jag en die jagbedryf, maar is ook verbind tot etiese optrede, volhoubare gebruik van natuurlike hulpbronne en om ŉ toekoms vir die bedryf te verseker vir die huidige en toekomstige generasies. “Die vereniging dring nog altyd daarop aan dat sy lede die hoogste standaard van professionele diens aan buitelandse jagkliënte bied. Daar word van ons lede verwag om streng in ooreenstemming met die etiese beleid in Napha se gedragskode te jag. Alle professionele jagters word aangemoedig om verantwoordelik op te tree teenoor die natuur, wild en die plaaslike inwoners,” het sy gesê. “Ons is jagters en natuurbewaarders en ons jag onbeskaamd.”